SL Uradni list Evropske unije L 181/27

UREDBA KOMISIJE (EU) 2015/1101

z dne 8. julija 2015

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za difenokonazol, fluopikolid, fluopiram, izopirazam in pendimetalin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za pendimetalin so bile določene v Prilogi II k Uredbi (ES) št. 396/2005. Za difenokonazol, fluopikolid, fluopiram in izopirazam so bile MRL določene v delu A Priloge III k Uredbi (ES) št. 396/2005.

(2) V okviru postopka za registracijo fitofarmacevtskega sredstva, ki vsebuje aktivno snov difenokonazol, za uporabo na solati, motovilcu, endiviji, rukvici in baziliki je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za fluopikolid je bila taka vloga vložena za česen in šalotko. Za fluopiram je bila taka vloga vložena za marelice, breskve, slive, rozgasto sadje, drugo drobno sadje in jagodičje pod številčno oznako 0154000, druge korenovke in gomoljnice pod številčno oznako 0213000, jajčevce, endivijo, špinačo, vitlof, fižol (brez strokov), grah (s stroki), laneno seme, makovo seme, gorčično seme, navadni riček, zeliščne čaje (sušene korenine), hmelj, začimbe (korenine ali korenike), koren cikorije. Za izopirazam je bila taka vloga vložena za paradižnik, jajčevce in bučnice. Za pendimetalin je bila taka vloga vložena za korenje, gomoljno zeleno, hren, pastinak, koren peteršilja, beli koren, podzemno kolerabo, repo, korenine ali korenike kot začimbe, koren cikorije.

(4) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(5) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(6) Agencija je v obrazloženih mnenjih glede uporabe fluopirama na marelicah in korenu cikorije sklenila, da predloženi podatki ne zadostujejo za določitev novih MRL. Na podlagi ustreznega obrazloženega mnenja uporaba difenokonazola na solati in rukvici ne zahteva spremembe obstoječih MRL. Glede uporabe pendimetalina na koreninah ali korenikah kot začimbah je ocenjujoča država članica potrdila, da uporaba na navedenih kmetijskih rastlinah ni odobrena. Obstoječe MRL bi zato morale ostati nespremenjene.

(7) Glede fluopikolida je Agencija ocenila vlogo, da bi določila MRL za čebulo, ki izvira iz uporabe v EU, in predložila obrazloženo mnenje o predlagani MRL (3). Čeprav je priporočila ohranitev mejne vrednosti ostankov iz Codexa (CXL), ki je bila z Uredbo Komisije (EU) št. 520/2011 (4) za navedeno kmetijsko rastlino določena v vrednosti 1 mg/kg, je potrdila, da bi bila za čebulo primerna MRL v vrednosti 0,3 mg/kg ob upoštevanju izključno dobre kmetijske prakse (DKP) v Uniji. V skladu z obstoječimi smernicami EU za ekstrapolacijo MRL je za česen in šalotko primerno določiti MRL v vrednosti 0,3 mg/kg.

(8) Glede fluopirama je vložnik pojasnil, da se DKP za breskve nanaša na sever in tudi jug EU. Poleg tega je predložil dodatne informacije o načrtu poskusa in DKP za rozgasto sadje. Zaradi tega je primerno določiti MRL v vrednosti 1,5 mg/kg za breskve in 3 mg/kg za rozgasto sadje.

(9) Agencija je glede vseh drugih vlog sklenila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos (ADI) ali akutni referenčni odmerek (ARfD) preseže.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. julija 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu:

Reasoned opinion on the modification of the existing MRLs for difenoconazole in lettuce and other salad plants including Brassicaceae and in basil (mint) (Obrazloženo mnenje o spremembi obstoječih MRL za difenokonazol v solati in drugih solatnicah vključno z družino Brassicaceae in baziliko (meto)). EFSA Journal 2014;12(10):3882 [26 str.].

Reasoned opinion on the modification of the existing MRLs for fluopyram in various crops (Obrazloženo mnenje o spremembi obstoječih MRL za fluopiram v različnih kmetijskih rastlinah). EFSA Journal 2014;12(12):3947 [33 str.].

Reasoned opinion on the modification of the existing MRLs for isopyrazam in various crops (Obrazloženo mnenje o spremembi obstoječih MRL za izopirazam v različnih kmetijskih rastlinah). EFSA Journal 2015;13(1):3994 [25 str.].

Reasoned opinion on the modification of the existing MRLs for pendimethalin in various crops (Obrazloženo mnenje o spremembi obstoječih MRL za pendimetalin v različnih kmetijskih rastlinah). EFSA Journal 2014;12(4):3620 [32 str.].

(3) Reasoned opinion on the modification of the existing MRLs for fluopicolide in radishes, onions, kale and potatoes (Obrazloženo mnenje o spremembi obstoječih MRL za fluopikolid v redkvi, čebuli, ohrovtu in krompirju). EFSA Journal 2012;10(2):2581 [39 str.].

(4) Uredba Komisije (EU) št. 520/2011 z dne 25. maja 2011 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za benalaksil, boskalid, buprofezin, karbofuran, karbosulfan, cipermetrin, fluopikolid, heksitiazoks, indoksakarb, metaflumizon, metoksifenozid, parakvat, prokloraz, spirodiklofen, protiokonazol in zoksamid v ali na nekaterih proizvodih (UL L 140, 27.5.2011, str. 2).